इसलिए यह समय अपनी-अपनी ढपली पर अपना-अपना राग गाने का है ही नहीं। क़त्ल से बचने का अगर कोई जतन करने को भी हम तैयार नहीं हैं तो हम से ज़्यादा अभागा कौन होगा? विपक्ष का महागठबंधन बनाने का नैतिक दायित्व आज किसी एक पर नहीं, सब पर है। यह वैसा ही समय है, जिसमें तटस्थता भी अपराध मानी गई है। यह वह समय है, जब सब को अपना पक्ष तय करना है। यह वही समय है, जो निकल गया तो फिर लौट कर नहीं आएगा। यह वह समय है, जिसमें या तो हम सब-कुछ खो देंगे या हम सब-कुछ पा लेंगे। इसलिए इस समय को हाथ से जाने देने वाले बाद में अपने हाथ मसलेंगे। क्या हम उम्मीद करें कि विपक्षी रहनुमा इतने ना-लायक़ नहीं निकलेंगे? क्या हम उम्मीद करें कि वे रहज़नों से दुआ-सलाम नहीं करेंगे? उम्मीद पर मेरी तो दुनिया क़ायम है। आइए, प्रार्थना करें कि हमारी यह दुनिया क़ायम रहे। प्रभु विपक्ष के सभी क्षत्रपों को सन्मति दें! (लेखक न्यूज़-व्यूज़ इंडिया के संपादक और कांग्रेस पार्टी के राष्ट्रीय पदाधिकारी हैं।)